
A másság dicsérete. A Héber Biblia diaszpóra-történeteinek queer olvasata

A bibliakritika számára még igencsak újdonságként ható, egyelőre kevéssé kiaknázott, ám ígéretes perspektívákat nyújtó queer szempontú megközelítéssel jelen tanulmány a Héber Biblia három, a diaszpóra- (avagy udvari) történetek műfajába sorolható elbeszélésnek, a József-novellának (Gen 37–50), a Dániel könyvében található narratív szövegegységnek (Dán 1–6), valamint Eszter könyvének – egyúttal hiányt is pótolandó – összehasonlító elemzését tűzte ki céljául. Ezen vizsgálat annak feltérképezésére törekszik, hogy a kiemelt szemelvények idegen uralom alatt élő főszereplői – az őket körüllengő megkülönböztető attitűdöt tekintetbe véve – miként definiálják magukat, hogyan él(het)ik meg önazonosságukat, miféle stratégiákat követnek egyéni boldogulásuk érdekében, ill. minek is köszönhetik – a kisebbségi mivoltukból fakadó elvárásainkkal ellentétesen alakuló – kitüntetett pozíciójukat. A három mű ezen kérdések mentén történő elemzése során nemcsak a zsidó mivolttal összefüggő problémák érintése vált elengedhetetlenné, hanem a nemi identitást övező diskurzus több csomópontjáé is. Kutatásom végeredményeként a bibliai szépségfogalom egy új aspektusát is – mint a három főhős sorsának alakításában egyaránt központi szerepet játszó elemet – sikerült körülhatárolnom.



